Comisia Electorală Centrală

Chişinău, Vasile Alecsandri 119

# Notă de poziție pe marginea proiectului de modificare și completare a Regulamentului cu privire la votarea cetățenilor Republicii Moldova aflați peste hotarele țării, aprobat prin hotărârea Comisiei Electorale Centrale nr. 3375 din 27 iulie 2010.

## Constatări de ordin general.

Stimați membri ai Comisiei Electoral Centrale, în contextul consultărilor publice anunțate pe marginea proiectului de modificare și completarea al Regulamentului cu privire la votarea cetățenilor Republicii Moldova aflați peste hotarele țării[[1]](#footnote-1) (în continuare Regulament), vă prezint mai jos o serie de observații și propuneri.

Țin să exprim suportul pentru idea de a clarifica prin proiectul modificării Regulamentului menționat dreptul firesc al cetățenilor Republicii Moldova de a vota în baza buletinului de identitate. Această ajustare este o necesitate obiectivă, dat fiind numărul mare de cetățeni care locuiesc în afara Republicii Moldova deținând cetățenia altor state. Mulți cetățeni din diaspora nu dețin un Pașaport valabil, deoarece acesta nu le este util pentru altceva decât participarea la alegeri. Modificarea propusă în proiectul de hotărâre al CEC va facilita cu siguranță accesul la scrutin pentru mulți alegători.

## Propuneri.

Totodată,

având în vedere prevederile proiectului pentru modificarea și completarea Regulamentului privind înregistrarea prealabilă, aprobat prin hotărârea Comisiei Electorale Centrale nr. 2547 din 21 mai 2014[[2]](#footnote-2),

necesitatea aplicării practice prin reglementări mai clare a Art. 291, alineat (3) din Codul Electoral,

constatările și recomandările observatorilor naționali și internaționali asupra recentelor scrutine,

situațiile inacceptabile prin care cetățenii din diaspora au fost privați de dreptul de a vota din lipsa de suficiente capacități ale secțiilor de votare din o parte din localitățile de peste hotare,

Propun următoarele completări la proiectul de hotărâre discutat:

1. La Punctul 8 din Regulament, după fraza

*”În cazul alegerilor parlamentare, prezidențiale şi al referendumului republican, pe lîngă misiunile diplomatice şi oficiile consulare ale Republicii Moldova se organizează una sau mai multe secţii de votare pentru alegătorii care se află în străinătate la data alegerilor.”*

se introduce fraza

**”*Toate secțiile de votare deschise pe lângă misiunile diplomatice și în afara lor au caracter permanent, reducerea numărului acestora poate avea loc în condițiile prezentului regulament.”***

1. La Punctul 9, după fraza

*”Organizarea acestor secţii de votare se stabileşte de Comisia Electorală Centrală, la propunerea Guvernului, în colaborare cu Ministerul Afacerilor Externe şi Integrării Europene şi cu alte autorităţi ale administraţiei publice centrale, în baza înregistrării prealabile a cetățenilor aflați în străinătate și a numărului alegătorilor care au participat la scrutinul precedent.”*

se introduc frazele

***”Deschiderea secțiilor de votare în baza înregistrării prealabile va avea loc în baza prevederilor Regulamentului privind înregistrarea prealabilă, aprobat prin hotărârea CEC nr. 2547 din 21 mai 2014. Secțiile de votare deschise în afara misiunilor diplomatice și a secțiilor consulare au caracter permanent, reducerea numărului acestora poate avea loc în condițiile prezentului regulament. Numărul secțiilor de votare deschise peste hotare în fiecare localitate poate fi modificat doar în creștere, cu excepția situației când acestea au întrunit condițiile pentru a fi închise conform prevederilor Punctului 91.”***

1. După Punctul 9, se introduce Punctul 91 cu următorul conținut:

***”Pentru deschiderea secțiilor de votare în localitățile de peste hotare în care au mai fost deschise anterior secții de votare se va ține cont doar de rezultatele prezenței la vot în scrutinul anterior. În cazul în care, la alegerile sau referendumul republican anterior, numărul de persoane care au votat la o secție de votare a depășit 1500 persoane, în această localitate va mai fi deschisă o secție de votare la viitoarele alegeri sau referendum republican. În cazul în care la alegerile sau referendumul republican precedent, numărul de alegători care au participat la vot depășește 2500 persoane, în această localitate vor mai fi deschise două secții de votare suplimentare. În cazul în care într-o localitate vor exista mai multe secții de votare, mecanismul de calcul va fi aplicat pentru fiecare dintre ele suplimentar. În cazul orașelor de peste hotare cu o populație mai mare de 1 milion locuitori, criteriul geografic pentru deschiderea secțiilor de votare va fi sectorul orașului. În caz că timp de două scrutine parlamentare și/sau prezidențiale consecutive, numărul de alegători care au participat la vot la o secție de votare deschisă în afara misiunilor diplomatice și reprezentanțelor consulare va fi mai mic de 150 persoane, Comisia Electorală Centrală poate propune închiderea acesteia.”***

Consider că aceste completări vor contribui și mai mult la facilitarea accesului cetățenilor de peste hotare la procesul electoral, obiectiv asumat de către CEC.

Cu respect, Valeriu Pașa, expert de politici

Comunitatea pentru avocacy și politici ”WatchDog.MD”

1. <http://cec.md/index.php?pag=news&id=1070&rid=20134&l=ro> [↑](#footnote-ref-1)
2. <http://cec.md/files/files/proiectcomasat-4redactat-1_3134443.pdf> [↑](#footnote-ref-2)